Az ezen rendelet értelmében biztosított autonóm kereskedelmi intézkedések feltétele, hogy ugyanezen elveket Ukrajna is tiszteletben tartsa.

A Kereskedelmi Főigazgatóság által megrendelt fenntarthatósági hatásvizsgálat keretében 2007-ben konzultációkra került sor az érdekelt felekkel, és ezek eredményét felhasználták a mélyreható és átfogó szabadkereskedelmi térség tárgyalási eljárása során. Emellett az intézkedés elfogadására együttdöntési eljárás alkalmazandó. Tehát az Európai Unió Tanácsa és az Európai Parlament is meg fogja vizsgálni.

(4)A csalás kockázatának megelőzése érdekében a további nulltarifás behozatali vámkontingensek igénybevételére való jogosultság feltétele, hogy Ukrajna megfeleljen a vonatkozó termékszármazási szabályoknak és az azokhoz kapcsolódó eljárásoknak, valamint a megállapodással összhangban szoros közigazgatási együttműködést folytasson az Európai Unióval.

(5)Ukrajnának tartózkodnia kell attól, hogy új vámokat vagy azokkal azonos hatású díjakat, és új mennyiségi korlátozásokat vagy azokkal azonos hatású intézkedéseket vezessen be, vagy a vámok és díjak meglévő szintjét megemelje, illetve bármely más korlátozást vezessen be. E feltételek valamelyikének be nem tartása esetén az Európai Bizottságot fel kell hatalmazni arra, hogy ideiglenesen felfüggessze az autonóm kereskedelmi intézkedések összességét vagy egy részét.

(6)A Közös Vámtarifa rendes vámtételeinek újbóli alkalmazásáról kell rendelkezni bármely olyan termék behozatala esetén, amely – az Európai Bizottság vizsgálata alapján – súlyos nehézségeket okoz egy hasonló vagy azzal közvetlenül versenyző termékeket előállító uniós termelőnek vagy ilyen nehézségek bekövetkezésével fenyeget.

(7)Ezen rendelet végrehajtása egységes feltételeinek biztosítása érdekében a Bizottságra végrehajtási hatásköröket kell ruházni, hogy ideiglenesen felfüggeszthesse az e rendeletben meghatározott preferenciális rendelkezéseket, valamint korrekciós intézkedéseket vezethessen be, amennyiben e rendelet kihat az uniós piacra. E hatásköröket a 182/2011/EU európai parlamenti és tanácsi rendeletnek megfelelően kell gyakorolni.

(8)A vámkontingenseket a Bizottságnak az (EU) 2015/2447 bizottsági végrehajtási rendelet 49–54. cikkének megfelelően kell kezelnie, azon meghatározott mezőgazdasági termékek kivételével, amelyeket a Bizottságnak az 1308/2013/EU európai parlamenti és tanácsi rendelet 184. cikkének megfelelően kell kezelnie.

(9)A társulási megállapodás 2. cikke úgy rendelkezik, hogy a demokratikus elvek, emberi jogok és alapvető szabadságok, valamint a jogállamiság elvének tiszteletben tartása az említett megállapodás alapvető elemeit képezi. Helyénvaló bevezetni a kedvezmények ideiglenes felfüggesztésének lehetőségét, amennyiben Ukrajna nem tartja tiszteletben az emberi jogok, a demokrácia és a jogállamiság alapelvét.

(10)Az ukrajnai nehéz gazdasági helyzetre való tekintettel fontos, hogy a rendelet az Európai Unió Hivatalos Lapjában való kihirdetését követő napon hatályba lépjen,

ELFOGADTA EZT A RENDELETET:

1. cikk

Preferenciális rendelkezések és a vámkontingensekhez való hozzáférés

(1)Az I. és II. mellékletben felsorolt termékek a mellékletekben meghatározott uniós vámkontingensek keretein belül hozhatók be az Unióba.

(2)Az I. mellékletben felsorolt termékek vámkontingenseit a Bizottság a 2015. november 24-i (EU) 2015/2447 bizottsági végrehajtási rendelet 49–54. cikkének megfelelően kezeli.

(3)A II. mellékletben említett egyes mezőgazdasági termékekre vonatkozó vámkontingenseket a Bizottság az 1308/2013/EU rendelet 184. cikkének megfelelően meghatározott szabályok szerint kezeli.

(4)Egyes Ukrajnából származó ipari termékekre vonatkozóan a III. mellékletnek megfelelően preferenciális vámtételek alkalmazására kerül sor.

2. cikk

A preferenciális rendelkezésekre való jogosultság feltételei

Az 1. cikkben bevezetett preferenciális rendelkezésekre való jogosultság a következő feltételektől függ:

a)a vonatkozó termékszármazási szabályoknak és az azokhoz kapcsolódó eljárásoknak való megfelelés, ahogy erről a társulási megállapodás és különösen annak a „származó termék” fogalmának meghatározásáról és a közigazgatási együttműködés módszereiről szóló I. jegyzőkönyve, valamint a vámügyekben történő kölcsönös igazgatási segítségnyújtásról szóló II. jegyzőkönyve rendelkezik;

b)e rendelet hatálybalépésének napjától kezdve Ukrajna tartózkodása attól, hogy az Unióból származó behozatalt terhelő új vámokat vagy azokkal azonos hatású díjakat, valamint új mennyiségi korlátozásokat vagy azokkal azonos hatású intézkedéseket vezessen be, vagy a vámok és díjak meglévő szintjét megemelje, illetve bármely más korlátozást bevezessen;

c)a társulási megállapodás 2. cikkében előírt demokratikus elvek, emberi jogok és alapvető szabadságok, valamint a jogállamiság elvének tiszteletben tartása.